בית המשפט המחוזי בתל-אביב דחה אתמול (ד') את התביעה בסך 190 מיליון שקל שהוגשה נגד אברהם הירשזון, לשעבר שר האוצר ויו"ר הסתדרות העובדים הלאומית(הע"ל); מיכאל (מיקי) צולר, לשעבר יו"ר קרן הפנסיה של הע"ל; ונגד נושאי משרה נוספים בקרן לשעבר.
בתביעה שהגישה הקרן באוקטובר 2009, נטען כי הנתבעים נושאים באחריות לנזקים שנגרמו לה בשל שורה של החלטות שהתקבלו בה (בהמשך נכנסה פסגות פנסיה בנעליה של הקרן כתובעת, לאחר שבית ההשקעות פסגות רכש את זכויות הניהול בקרן).
השופט יהודה פרגו דחה את התביעה נגד כל הנתבעים, בהם הירשזון, שכיהן כיו"ר הע"ל. בית המשפט קבע כי כל הנתבעים פעלו לטובת קרן הפנסיה ועמיתיה, וכי הם נהגו בשקיפות ובסבירות. עוד נקבע כי כל פעולות הנתבעים דווחו לרשויות הרלבנטיות, ולא הייתה כל הצדקה להגשת התביעה.
ב-2009 הורשע הירשזון בגניבת מיליונים מכספי הע"ל, בקבלת דבר במירמה בנסיבות מחמירות ובעבירות נוספות, ונידון למאסר בפועל של 5 שנים ו-5 חודשים וקנס כספי כבד. לאחר ניכוי שליש מתקופת מאסרו, שוחרר הירשזון בינואר 2013.
הירשזון יוצג בידי עו"ד אלירם בקל ממשרד גזית-בקל-כהן; צולר יוצג בידי עורכי הדין בעז בן-צור וקרן שמש; ויתר הדירקטורים יוצגו בידי עו"ד נדב ויסמן ועו"ד אדם שפירא ממשרד מיתר-ליקוורניק-גבע-לשם-טל.